|  |
| --- |
| PATVIRTINTA |
| Klaipėdos miesto savivaldybės tarybos |
| 2022 m. balandžio 28 d. sprendimu Nr. T2-117 |

**KVIETIMŲ Į KLAIPĖDOS MIESTO SAVIVALDYBĖS KULTŪROS ĮSTAIGŲ RENGIAMUS SPEKTAKLIUS, KONCERTUS BEI KITUS RENGINIUS SUTEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kvietimų į Klaipėdos miesto savivaldybės kultūros įstaigų rengiamus spektaklius, koncertus bei kitus renginius suteikimo tvarkos aprašu (toliau – Tvarkos aprašas) nustatomos pagrindinės sąlygos, kuriomis suteikiami kvietimai apsilankyti Klaipėdos miesto savivaldybės kultūros įstaigos (toliau – Kultūros įstaiga) organizuojamame renginyje.

**II SKYRIUS**

**SĄVOKOS**

1. Tvarkos apraše vartojamos sąvokos:

2.1. **Kvietimas** – dokumentas, įskaitant elektroninį, kuriuo fiziniam asmeniui ar juridinio asmens atstovui suteikta teisė apsilankyti konkrečiame Kultūros įstaigos organizuojamame renginyje neatlygintinai.

2.2. **Renginys** – Kultūros įstaigos organizuojamas spektaklis, koncertas ar kitokio pobūdžio organizuojamas renginys. Į šią sąvoką neįeina renginiai, kuriuos įstaigoje organizuoja kitos organizacijos.

**III SKYRIUS**

**NEATYLGINTINAI SUTEIKIAMŲ KVIETIMŲ TEIKIMO SĄLYGOS**

1. Suteikiamų kvietimų kiekis negali viršyti 15 proc. renginio patalpų užimtumo, išskyrus atvejus, kai likus 1 dienai iki renginio lieka laisvų vietų (nenupirktų bilietų), tokiu atveju suteikiamų kvietimų kiekis pagal poreikį gali būti didinamas Kultūros įstaigos vadovo sprendimu.
2. Kvietimai gali būti suteikiami asmenims, vykdantiems jiems priskirtas protokolines ir (ar) tarnybines funkcijas, ir (ar) įgaliojimus, susietus su vykdoma ir reprezentacine Kultūros įstaigų veikla, taip pat Kultūros įstaigų kolegialių patariamojo balso teisę turinčių darinių nariams.
3. Kultūros įstaiga, siekdama tarptautinio pripažinimo ir kultūrinių mainų, turi teisę teikti kvietimus ambasadoriams, atvykstantiems specialiesiems atašė ir kitiems su tarptautiškumu susijusiems asmenims, skatindama tarptautinį teatrų, koncertinių įstaigų ir kitų kultūros įstaigų bendradarbiavimą.

**IV SKYRIUS**

**KULTŪROS ĮSTAIGŲ TEISĖS IR PAREIGOS**

1. Kultūros įstaigos tvarko suteikiamų kvietimų apskaitą ir, esant poreikiui, pateikia Klaipėdos miesto savivaldybės administracijai apibendrintą informaciją apie suteiktus kvietimus. Asmenį, atsakingą už kvietimų apskaitos tvarkymą Kultūros įstaigoje, paskiria įstaigos vadovas.
2. Kultūros įstaiga kvietimus apsilankyti įstaigos organizuojamuose renginiuose teikia vadovaudamasi Tvarkos aprašu ir Kultūros įstaigos direktoriaus nustatyta tvarka.

**V SKYRIUS**

**BAIGIAMOSIOS NUOSTATOS**

1. Dėl Kultūros įstaigos suteiktų kvietimų negautos pajamos nėra kompensuojamos iš Klaipėdos miesto savivaldybės biudžeto lėšų.
2. Už tinkamą Tvarkos aprašo nuostatų įgyvendinimą atsakingas Klaipėdos miesto savivaldybės administracijos Kultūros skyrius.
3. Tvarkos aprašas keičiamas, stabdomas jo galiojimas ar jis pripažįstamas netekusiu galios Klaipėdos miesto savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_